A BIZOTTSÁG 1249/2004/EK RENDELETE
(2004. július 7.)
a Hollandia tojáságazatában végrehajtott kivételes piacvédelmi intézkedésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel a Tanács 1975. október 29-i 2771/75/EGK rendeletére a tojáságazat közös piaci szervezéséről (1) és különösen annak 14. cikkére,
mivel:
(1)
Az influenzavírus megjelenése miatt Hollandia egyes termelési régióiban, a Bizottság 2003. március 3-i 2003/153/EGK határozata (a hollandiai vírusos influenza erős gyanújával összefüggő védőintézkedésekről) (2) állategészségügyi és kereskedelmi korlátozásokat rendelt el e tagállamra vonatkozóan. Ennek megfelelően, a keltetős tojások Hollandián belüli szállítását és piaci forgalmazását ideiglenesen betiltották.
(2)
A keltetős tojás szabad forgalmának korlátozása, ami az állategészségügyi intézkedések végrehajtásából fakad, súlyos kockázattal járt a keltetős tojás piacára nézve Hollandiában. A holland hatóságok piacvédelmi intézkedéseket tettek, szigorúan a szükséges időszakot illetően és a keltetős tojásra korlátozott módon. Ezek az intézkedések gondoskodtak a keltetős tojás felhasználásának lehetőségéről, ahol a keltetés már nem volt lehetséges, a tojástermékké való átalakítás irányában.
(3)
Ezek az intézkedések pozitív hatást gyakoroltak a keltetős tojás piacára és a tojáspiacra általában. Ennélfogva indokolt e lépéseket összehangolni a kivételes piacvédelmi intézkedésekkel a 2771/75/EGK rendelet 14. cikke értelmében és támogatást nyújtani az elszenvedett gazdasági veszteség egy részének kompenzálására, melyet a keltetős tojások felhasználása tojástermékekké történő átalakítás céljából idézett elő.
(4)
Az e rendeletben előírt intézkedések megfelelnek a Baromfihús- és Tojáspiaci Irányítóbizottság véleményének,
ELFOGADTA EZT A RENDELETET:
1. cikk
(1) Az NC 0407 00 19 besorolású keltetős tojás átalakítására való felhasználás, melyet 2003. március 1. és május 31. között hajtottak végre, a holland hatóságok döntésére a 2003/153/EK határozat alkalmazását követően, kivételes piacvédelmi intézkedésnek minősül a 2771/75/EGK rendelet 14. cikke szerint.
(2) Az 1. bekezdésben szereplő intézkedés jogcímén 0,081 euró/tojás (keltetős) kompenzáció nyújtható maximum 37 040 000 számú tojás után.
2. cikk
Ez a rendelet az Európai Unió Hivatalos Lapjában való megjelenését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 7-én.